**Ipolyság története**

Ipolyság ([szlovákul:](https://hu.wikipedia.org/wiki/Szlov%C3%A1k_nyelv) Šahy, [németül](https://hu.wikipedia.org/wiki/N%C3%A9met_nyelv): Eipelschlag) város [Szlovákiában](https://hu.wikipedia.org/wiki/Szlov%C3%A1kia), a [Nyitrai kerület](https://hu.wikipedia.org/wiki/Nyitrai_ker%C3%BClet) [Lévai járásában](https://hu.wikipedia.org/wiki/L%C3%A9vai_j%C3%A1r%C3%A1s). A mintegy nyolcezer lakosú település egykor [Hont vármegye](https://hu.wikipedia.org/wiki/Hont_v%C3%A1rmegye) és az [Ipolysági járás](https://hu.wikipedia.org/w/index.php?title=Ipolys%C3%A1gi_j%C3%A1r%C3%A1s&action=edit&redlink=1) székhelye volt. [Pereszlény](https://hu.wikipedia.org/wiki/Pereszl%C3%A9ny) és [Tesmag](https://hu.wikipedia.org/wiki/Tesmag) tartozik hozzá. Az [Ipoly](https://hu.wikipedia.org/wiki/Ipoly) völgyében, annak jobb partján, a magyar határ mellett fekszik. A bal parti városrész neve Homok.

**Története**

Területén már a történelem előtti időkben is éltek emberek. A régészek kőkorszaki település, valamint laténi kultúra és [9. századi](https://hu.wikipedia.org/wiki/9._sz%C3%A1zad) település maradványait is feltárták itt. A magyarság megtelepülése az Árpád fejedelem és vezér vezette győzedelmes [Pozsonyi csatával](https://hu.wikipedia.org/wiki/Pozsonyi_csata) veszi kezdetét a 10. században.

Ipolyságot [1237](https://hu.wikipedia.org/wiki/1237)-ben említik először "Saag" néven abban az oklevélben, melyben [IV. Béla](https://hu.wikipedia.org/wiki/IV._B%C3%A9la_magyar_kir%C3%A1ly) király egy malmot és birtokainak egy részét az [esztergomi](https://hu.wikipedia.org/wiki/Esztergom) káptalannak adja. [Premontrei](https://hu.wikipedia.org/wiki/Premontreiek) kolostorát szintén 1237 körül alapította a [Hont-Pázmány nemzetségbeli](https://hu.wikipedia.org/wiki/Hont-P%C3%A1zm%C3%A1ny_nemzets%C3%A9g) Márton bán, első erődítményei a [15. század](https://hu.wikipedia.org/wiki/15._sz%C3%A1zad) közepén épültek. [1446](https://hu.wikipedia.org/wiki/1446)-ban [Lévai Cseh László](https://hu.wikipedia.org/w/index.php?title=L%C3%A9vai_Cseh_L%C3%A1szl%C3%B3&action=edit&redlink=1) cseh zsoldosaival elfoglalta és kirabolta a kolostort. [1405](https://hu.wikipedia.org/wiki/1405)-ben vásártartási jogot kapott. [1451](https://hu.wikipedia.org/wiki/1451)-ben [Giskra](https://hu.wikipedia.org/wiki/Giskra) serege szállta meg, erődítményét pedig megerősítette, [Hunyadi János](https://hu.wikipedia.org/wiki/Hunyadi_J%C3%A1nos) foglalta vissza tőle. [1546](https://hu.wikipedia.org/wiki/1546)-ban királyi rendeletre megerősítették, a kolostort várrá alakították át. [1550](https://hu.wikipedia.org/wiki/1550)-ben a török sikertelenül ostromolta, de [1552](https://hu.wikipedia.org/wiki/1552)-ben elfoglalta. [1595](https://hu.wikipedia.org/wiki/1595)-ben szabadult fel, ezután erődítéseit lebontották, csak a kéttornyú templom és a [kolostor](https://hu.wikipedia.org/wiki/Kolostor) épülete maradt meg, melyet [1736](https://hu.wikipedia.org/wiki/1736)-ban átalakítottak. [1704](https://hu.wikipedia.org/wiki/1704) végén itt fogadta [II. Rákóczi Ferenc](https://hu.wikipedia.org/wiki/II._R%C3%A1k%C3%B3czi_Ferenc) a fejedelemmé választásának hírét hozó [erdélyi](https://hu.wikipedia.org/wiki/Erd%C3%A9ly) küldöttséget. [1715](https://hu.wikipedia.org/wiki/1715)-ben 20, [1720](https://hu.wikipedia.org/wiki/1720)-ban 28 adózó háztartása volt. A város virágzása a [18. század](https://hu.wikipedia.org/wiki/18._sz%C3%A1zad) végén kezdődött, [1806](https://hu.wikipedia.org/wiki/1806)-ban a rendek határozata alapján a [megyeszékhelyet](https://hu.wikipedia.org/wiki/Megyesz%C3%A9khely) [Kemencéről](https://hu.wikipedia.org/wiki/Kemence_%28telep%C3%BCl%C3%A9s%29) Ipolyságra helyezték át. [1828](https://hu.wikipedia.org/wiki/1828)-ban 231 házában 1386 lakos élt, akik főként [mezőgazdasággal](https://hu.wikipedia.org/wiki/Mez%C5%91gazdas%C3%A1g) és szőllőtermesztéssel foglalkoztak.

[Vályi András](https://hu.wikipedia.org/wiki/V%C3%A1lyi_Andr%C3%A1s) szerint "Ipoly Ság. Magyar Mezőváros Hont Vármegye földes Urai a’ Rozsnyói, és B. Bányai Káptalanbéli Uraságok, lakosai katolikusok, fekszik Ipoly vize mellett, mellyen kőhídgya van, Honthoz fél mérföldnyire; Sóháza, és Postája is vagyon; határa jó, vagyonai jelesek, és külömbfélék."

[Fényes Elek](https://hu.wikipedia.org/wiki/F%C3%A9nyes_Elek) szerint "Ipoly-Ságh, magyar m. v. Honth vármegyében, Váchoz észak-nyugatra 5 mérföld., az Ipoly jobb partján, mellyen keresztül derék 3 kőhíd vezet. Házai alacsonyak ugyan, de elég csinosak. Van katolikus paroch. temploma, s a város közepén a vármegyeház; postaháza, patikája, több uradalmi épületek és boltok. Lakosai, kik 1370 katolikus, 21 evangélikus, 8 óhitűekre mennek, mesterségekből, gabona- és bortermesztésből táplálják magukat. Határj első osztálybeli; szép gabonát, dohányt, dinnyét, kukoricát terem; szőlőhegye derék és jó borral fizet, erdeje makkos. – Hajdan prépostság volt, s hozzá egész uradalom tartozott, mellyet jelenleg a besztercei és rozsnyai káptalanok bírnak. Az ipoly-hídjai és töltése végén láthatók egy homok dombon a nem rég építtetni szándéklott, de abban hagyott vármegyeház alapfalai."

[1849](https://hu.wikipedia.org/wiki/1849). [január 11-én](https://hu.wikipedia.org/wiki/Janu%C3%A1r_11.) a település mellett folyt az [1848–49-es szabadságharc](https://hu.wikipedia.org/wiki/1848%E2%80%9349-es_forradalom_%C3%A9s_szabads%C3%A1gharc) egyik ütközete [Guyon Richárd](https://hu.wikipedia.org/wiki/Guyon_Rich%C3%A1rd) és [Anton Csorich](https://hu.wikipedia.org/wiki/Anton_Csorich) csapatai között. A vasút [1886](https://hu.wikipedia.org/wiki/1886)-ban érte el a települést, amely [1909](https://hu.wikipedia.org/wiki/1909)-ben került vasúti összeköttetésbe Budapesttel is. 1922-ig [Hont vármegye](https://hu.wikipedia.org/wiki/Hont_v%C3%A1rmegye) székhelye volt.

Állami Főgimnáziumát 1913-ban létesítették. A gimnázium 1939-ben vette fel [Szondy György](https://hu.wikipedia.org/wiki/Szondy_Gy%C3%B6rgy_%28v%C3%A1rkapit%C3%A1ny%29), a [drégelyi vár](https://hu.wikipedia.org/wiki/Dr%C3%A9gely_v%C3%A1ra) hőse nevét. (Magyar Királyi Állami Szondy György gimnázium, felsőbb osztályaiban – 1942-ig – reálgimnázium).

A cseh légionisták 1919. [január 10](https://hu.wikipedia.org/wiki/Janu%C3%A1r_10.)-én foglalták el. [Kun Béla](https://hu.wikipedia.org/wiki/Kun_B%C3%A9la_%28n%C3%A9pbiztos%29) katonái 1919. [május 29](https://hu.wikipedia.org/wiki/M%C3%A1jus_29.)-én visszafoglalták, de 1919 júliusában a város elhagyására kényszerültek.A trianoni békeszerződés értelmében Csehszlovákiához csatolták. [1923](https://hu.wikipedia.org/wiki/1923)-ban elvesztette megyeszékhelyi rangját. [1938](https://hu.wikipedia.org/wiki/1938)-ban az első település volt, amelyet [Csehszlovákia](https://hu.wikipedia.org/wiki/Csehszlov%C3%A1kia) az [első bécsi döntés](https://hu.wikipedia.org/wiki/Els%C5%91_b%C3%A9csi_d%C3%B6nt%C3%A9s) értelmében visszaadott [Magyarországnak](https://hu.wikipedia.org/wiki/Magyarorsz%C3%A1g). 1938. október 11-én ünnepélyes keretek között országzászlót avattak fel. [1938](https://hu.wikipedia.org/wiki/1938) és 1945 között az első bécsi döntés értelmében Magyarországhoz tartozott.

[1941](https://hu.wikipedia.org/wiki/1941)-ben még lakosságának 96%-a magyar volt. Ebben az időben érte a várost a legnagyobb tragédia is, a [holokauszt](https://hu.wikipedia.org/wiki/Holokauszt). A magyar közigazgatás a helyi lakosság csaknem egyötödét kitevő zsidó közösséget összegyűjtötte és átadta a németeknek, akik táborokba szállították őket és legtöbbjüket meggyilkolták. [1945](https://hu.wikipedia.org/wiki/1945) után a magyarság egy részét deportálták [Csehországba](https://hu.wikipedia.org/wiki/Csehorsz%C3%A1g), egy részét át telepítették Magyarországra, a szintén kitelepített svábok falvaiba, például a [Balaton-felvidéki](https://hu.wikipedia.org/wiki/Balaton-felvid%C3%A9k) [Hidegkútra](https://hu.wikipedia.org/wiki/Hidegk%C3%BAt). [1960](https://hu.wikipedia.org/wiki/1960)-ban elvesztette járási székhelyi rangját is.

**A város és a vallások**

A [reformáció](https://hu.wikipedia.org/wiki/Reform%C3%A1ci%C3%B3) idején a város lakossága a [kálvini](https://hu.wikipedia.org/wiki/K%C3%A1lvinizmus) református hitre tért át. Az [ellenreformáció](https://hu.wikipedia.org/wiki/Ellenreform%C3%A1ci%C3%B3) kegyetlen visszatérítő tevékenysége során a város római katolikus jellege visszaállt. Az ellenreformáció kegyetlenségére jellemzően [Szecsei János](https://hu.wikipedia.org/w/index.php?title=Szecsei_J%C3%A1nos&action=edit&redlink=1) kálvini hitű református prédikátort elhurcolták, majd gályarabságra ítélték. Az útközbeni embertelen bánásmód miatt Chieti (az ókori Teate Marrucinorum) börtönében a tortúráztatásokba belehalt. Ezzel az ipolysági (sági) református egyházközség megszűnt. Újjáalakult 2008-ban a református templom alapkövének letételével és a református lelkész beiktatásával.

Ipolyságra több zsidó a 19. században költözött, ők alapították a 19. és a 20. század peremén a Neumann nyomdát. Ma is két zsidótemető van a városban, ortodox a város északi peremén, a másik Homokban. A városban volt egy [Talmud](https://hu.wikipedia.org/wiki/Talmud)-iskola is. A három zsinagógából még kettő megmaradt. A Nagyzsinagógát a zsidó közösség eladta a városnak, a másik a [Honti Múzeum](https://hu.wikipedia.org/wiki/Honti_M%C3%BAzeum_%C3%A9s_Simonyi_Lajos_Gal%C3%A9ria) része, ott áll a holokauszt-emlékmű. A 19–20. század fordulóján a zsidó közösség több mint 1200 személyt számlált, ez a lakosság 25%-a volt. Ezt a közösséget 1944-ben a koncentrációs táborokba hurcolták. A polgármester, Lőwy János információi szerint csak harmincan tértek haza, a legtöbbje emigrált, a város utolsó, csak zsidó szülőktől származó polgára 2006-ban halt meg.

Testvérvárosok

[Vác](https://hu.wikipedia.org/wiki/V%C3%A1c), [Magyarország](https://hu.wikipedia.org/wiki/Magyarorsz%C3%A1g)

[Veresegyház](https://hu.wikipedia.org/wiki/Veresegyh%C3%A1z), [Magyarország](https://hu.wikipedia.org/wiki/Magyarorsz%C3%A1g)

[Héhalom](https://hu.wikipedia.org/wiki/H%C3%A9halom), [Magyarország](https://hu.wikipedia.org/wiki/Magyarorsz%C3%A1g)

Forrás: https://hu.wikipedia.org/wiki/Ipolyság